Vryheidsfront Plus | Lindiwe Sisulu se rasse-aanval is om aandag van wanbestuur, korrupsie en onbevoegdheid in haar departement weg te lei
Tuis | Media Releases | Lindiwe Sisulu se rasse-aanval is om aandag van wanbestuur, korrupsie en onbevoegdheid in haar departement weg te lei
Dit is 'n skande dat Lindiwe Sisulu, minister van menslike nedersettings, water en sanitasie, tydens die departement se begrotingsdebat in die nasionale raad van provinsies (NRP) 'n rasse-aanval op witmense gedoen het in 'n poging om die aandag weg te lei van die wanbestuur, korrupsie en bedrog in haar departement.
Haar aanval op witmense het gevolg nadat die VF Plus haar daarop gewys het dat waterbesoedeling weens 'n gebrek aan beplanning en kundigheid in onder meer munisipaliteite krisisafmetings aanneem en 'n bedreiging vir die totale bevolking inhou.
Sisulu het in haar repliek in die debat onder meer gesê dat onverwerkte riool wat in strate afvloei en in watersisteme beland, witmense se skuld is en dat hulle daarom nie daaroor kan kla nie. Sy het boonop geïmpliseer dat sy daarom geen simpatie het met witmense wat hierdeur geraak word nie.
Hierdie uitsprake is des te meer afstootlik omdat dit ook volg op 'n erkenning van Susan Shabangu, voorsitter van die departement se tugkomitee, voor die parlementêre portefeuljekomitee dat die departement weens onreëlmatige tenders, korrupsie en bedrog 'n enorme verlies van R31 miljard gely het.
Sisulu het voortgegaan en in haar tirade ook gesê dat die aanstelling en ontplooiing van (ongekwalifiseerde) Kubaanse ingenieurs 'n grondwetlike verpligting is wat sy moet nakom.
Sulke rasverdelende en irrasionele uitsprake deur 'n kabinetsminister wat veronderstel is om verantwoordelik te wees vir 'n departement wat letterlik die oorlewing en welsyn van die hele bevolking moet verseker, is verstommend.
Dit is ook tekenend van 'n ANC-regering wat totaal uit voeling met die realiteit is en telkens op geykte en kwalik bedekte rassistiese uitsprake moet terugval om sy onbevoegdheid te verbloem.
Die VF Plus het Donderdag tydens die vrae- en antwoordsessie van pres. Cyril Ramaphosa in die NRP die kwessie onder sy aandag gebring en aangedring dat gepaste stappe teen Sisulu geneem word.
Daar kan nie toegelaat word dat 'n departement met so 'n kritiek belangrike verantwoordelikheid gelei word deur iemand wat skynbaar geen begrip het van die erns en omvang van haar verantwoordelikhede nie.
Kiesers moet in die komende plaaslike regeringsverkiesings opstaan, saamstaan en met hul stemme verseker dat die ANC uit regering verwyder word.